Tarkista, kuulutko koronan tehosteannoksen kohderyhmään

Etelä-Karjalan hyvinvointialueella annetaan parhaillaan kausi-influenssan ja koronan tehosteannoksen rokotuksia. Rokotukset ovat tärkeä keino suojautua vakavalta taudilta ja sen seurauksilta. Syksyn 2025 koronarokotusten kohderyhmä eroaa aiemmista vuosista ja rokotuksia annetaan aiempaa pienemmälle joukolle. Lue tiedotteestamme, keille koronan tehosteannosta tänä vuonna suositellaan. Pidetään yhdessä huolta siitä, että Etelä-Karjalassa pysytään terveinä!

Kenelle koronarokotusta suositellaan?

Koronarokotteen tehosteannosta suositellaan THL:n mukaisesti vain tietyille kohderyhmille. Näitä kohderyhmiä ovat:

Kaikki 75 vuotta täyttäneet ja sitä vanhemmat

Iäkkäät hoivakodeissa asuvat, omaishoidettavat sekä säännöllisen kotihoidon piirissä olevat

Kaikenikäiset voimakkaasti immuunipuutteiset

Tavallisimpia voimakkaan immuunipuutoksen aiheuttajia ovat elinsiirron tai kantasoluhoidon jälkitilat, aktiivihoidossa tai seurannassa olevat syöpätaudit, vaikea munuaisten vajaatoiminta sekä biologisten lääkkeiden (etenkin rituksimabi, okrelitsumabi ja ofatumumabi) käyttö autoimmuunisairauden hoitoon. Nämä ovat yksinäänkin aihe koronarokotukselle.

Yli 18-vuotiaat, joilla on vähintään kaksi vakavan koronataudin riskiä lisäävää sairautta

Vakavalle koronataudille altistavia yleisiä sairauksia ovat tyypin I tai II diabetes, jatkuvaa lääkitystä vaativa astma tai krooninen keuhkoputkentulehdus, sepelvaltimotauti, sydämen vajaatoiminta, epilepsia, uniapnea ja vaikea lihavuus (BMI yli 40). Kahden tällaisen yhtäaikaisen riskitekijän katsotaan olevan peruste koronarokotukselle yli 12-vuotiaalla henkilöllä.

Tarkempi erittely riskitekijöistä löytyy THL:n verkkosivuilta, linkki alempana.

Etelä-Karjalan hyvinvointialueen rokotustoiminnasta vastaava lääkäri Sami Raasakka kertoo, että pelkkä ikä ei enää riitä rokotteen perusteeksi alle 75-vuotiailla.
– Riski sairastua vakavasti on pieni alle 75-vuotiailla, jotka ovat perusterveitä tai joilla on yksi koronataudille altistava perussairaus, sen vuoksi he eivät ole oikeutettuja ilmaiseen tehosteannokseen.

Lue tarkemmin koronarokotteiden kohderyhmistä THL:n sivuilta: https://thl.fi/aiheet/infektiotaudit-ja-rokotukset/rokotteet-a-o/koronarokotteet

Miksi rokote kannattaa ottaa nyt?

Raasakka tähdentää, että viime vuonna otettu koronarokote ei enää suojaa riittävästi tämän kauden viruksilta.
– Rokotteet on päivitetty vastaamaan kiertäviä virusvariantteja, ja tehosteannos vähentää merkittävästi riskiä joutua sairaalahoitoon. Rokote kannattaa ottaa, vaikka olisi sairastanut koronataudin – suositeltu väli sairastetun taudin ja rokotteen välillä on noin 6 kuukautta.

Rokotukset voi saada samalla kertaa, jos ajanvarauksessa on varattu aika kahden rokotuksen antamiselle

Jos kuulut myös influenssarokotuksen kohderyhmään, voit saada molemmat rokotteet samalla käynnillä, kun ajanvaraus on tehty molempien rokotteiden antamiselle. Tämä on suositeltavaa, sillä molemmat taudit voivat aiheuttaa vakavia seurauksia riskiryhmille.

Rokotuksia annetaan hyvinvointiasemilla ajanvarauksella. Jokaisella rokotettavalla tulee olla oma rokotusaika.

Varaa aika sähköisesti tai puhelimitse – tarkemmat ohjeet ajanvarauksen tekoon löytyvät tämän linkin takaa.

Jos olet varannut ajan sekä influenssa- että koronarokotukseen, mutta et kuulu koronarokotuksen kohderyhmään, voit perua ajan Oma Ekhvassa ja varata uuden ajan pelkälle influenssarokotukselle. Mutta ei haittaa, vaikka et peruisi aikaa – jos olet oikeutettu vain influenssarokotukseen, saat rokotustilanteessa ainoastaan sen.

Kuvakaappaus molempien rokotusten verkkoajanvarauksesta ja sen ohjeistuksesta.

Linkit:

Influenssa- ja koronarokotukset syksyllä 2025 - Etelä-Karjalan hyvinvointialue
Rokotuksiin valmistautumisohjeet

Lisätietoja, yhteydenotot:

rokotukset@ekhva.fi

Median yhteydenotot:
Ylilääkäri, rokotustoiminnasta vastaava lääkäri Sami Raasakka, sami.raasakka@ekhva.fi